Kakadu Nationalpark bis Lake Argyle WA    Uffe in Norde und übere in Weschte  Unser Auto het mol widr durscht ka, drum sinnmr mitere ins Roudhouse in Daly Waters. Dört hämmer widrmol deftigi Roadtrains könne bestuune. Au e Blick wärt (für beidi!) sinn die Dickbüchige und Bärtige Supermänner wo die Dinger fahre. S isch wirklig wie immene Ami-Filmli... Miteme Burger gstopfte Buuch undeme Vollbetrunggene Waage sinnmr denn widr wittergreist.  Ziel: dr Kakadu Nationalpark.  Ufm wäg dört ane, ... s het keini 5 Minute Brucht und unseri Füdle sinn widr am ufweiche gsi, hämmer sone Velofahrer atroffe... Mir wüsse jo nid soo rächt wo do dr Reiz isch... Eigeni Gränze sueche mag jo e gueti Idee sy, aber soo...bi 40 Grad odr no me...i mein, bi 100km/h isch dr Fahrtwind jo öbbe 39 Grad... und wenns nüm goht gits die Benzinschluggendi Klimaalaag...was meint ächt dr Herr Velofahrer drzue?...mir hännen nid könne Frooge, är het gläb grad Ruggewind ka  und isch miteme zimlig spezielle, licht wirre Smile an uns vrbygrollt (s isch dürabb gange für ihn), mir hännen natürlig kräftig agfüüührt, ganz klar, und mir hänn drfür e freudigs wingge beko vo ihm - abr si lächle...i glaub är het au sehr heiss ka ...abr stolz ischer gsi und zfriede!und ebbe, är seht mit sicherheit mehr Schlange als mir.  An x toote und zimmlig schmöggende Känguruhs vrby (widr hännmr miesse an Velofahrer dängge...) sinnmr uf däm Stuart Highway denn uf Mataranka ko. Dört heigs e tolle  Natural Pool. Baaade juheeee...sinnmr also das Strössli hindere (in Australie fahrtme locker 20k zum neume go abkiehle)... Gälle si Herr Bundesroot Leuebärger, öb mit odr ohni Dieselfilter... Dä Pool isch zwar nid so Natural gsi wiemer gmeint hänn. Wasser isch abr drinn gsi, und das isch nur öbbe 30 Grad warm gsi...also scho e Abkiehlig, im fall, nid lache ... hihi. Was abr wirklig no speziell gsi isch, isch dass über unserne köpf duusigi vo sogenannte Flying Foxes ummegflatteret sinn. E huere Lärm und e  Huere geflatter...mr hänn ghofft dass die nid z viel schisse, und mr hänn datsächlich glügg ka, s het uns keine troffe ---ääätsch. Flying Foxes sinn so Rieseflädermüüs wo schinz zimmlig wichtig sige, dass s alte Holz und die abdörrte Palmeblätter obenaabekömme. Und si leischte wirklig ganzi Arbet!  Witter uf Katherine. Widr dä mitm ufgweichte Füdle, abr das kennedr jetzt langsam und dues gläb nümm erwähne...will jo ebbe, eifach so halt... ihr hänn jo kalt... blabla  Katherine. E sehr spezielli  Szene womer sinn go ykauffe...Huuere viel Aboriginies wo nid so rächt wüsse was si in ihrem verlorene land sölle, streune halt gärn inde Ykaufszentre umme. Und in de grienaalage im Städtli. Vieli sinn betrungge. Und vielne sehtmes a, dass si nüm glügglig sinn. Isch no schwierig für uns, wieme ihne söll begegne...schliesslig sinn mir Wissi, und fötze do in ihrem Land umme...und sie sötte äntwäder ihri ganzi Kultur do hintersich lo und sich gfälligscht dr wysse Mentalität apasse odr ebbe in ihri Territorium go  wosi jo nüt dörfe und au nid grad viel hänn...Jage könnesi jo no, abr leider isch jo irgendwie dr Platz so äng dass s Känguruh überd Gränze hüpft und dört dörfe sies ebbe nümm jaage... Wasmr drmit wänn saage, in däm Ykaufszentrum sehtme enorm die zwei Wälte ufenanderdätsche...die Wyssi Konsumgsellschaft, Vollfetti und au Magersüchtigi ykaufwietigi Aussies und denn no die viele Touris, und denn ebbe die in zimmlig verdräggte, verguuslete Kleider ummelauffende, halt au müffende Igeborene wo im gliche Lade für  Ihr vom Staat uszahlte Arbeitslosebatze ihre Proviant für die nögschte Wuche Ykauffe... Denn gumpe si widr zu 8 bis 10 Persone ine Jeep und fahre dört ane wosi härkömme, zrugg in Ihri Territoriums. Vieli blibe au eifach dört nämemr a, abr was si mache...kei ahnig... sie teile alles indr Familie. Jedes Bitzeli wosi hänn wird teilt. Abr schaffe...das goht nid, wär stelld 'die' scho a...analphabete, usgschlageni Zehn, alt, odr z jung, ... und wenn eine e Job hätt, denn schnallt dä doch nid, wass dä Wyssi  eigenlich wirklig wott.....die Aboriginiegschicht vodr Eroberig isch so huere Jung (öbbe 200 Johr)...und das Volk mit sinere Gschicht und sine Läbensgwohnheite soo huere alt 20000 Johr me vermuetet au 40000 Johr. Bis inde 60ger Johr sinn de Familie d Kinder graubt worde und in Europäischi Schuele und Familie gsteggt worde wo si trimmt worde sinn. Vieli hänn ihri Eltere nie me gfunde. Jo, Australie het do e bitz e Problem vor sich, dass das mit dr Ygliderig au klappt. Sie bekömme jetzt wenigschtens Gäld und  sinn als Bürger anerkannt, sitem 1968 odr so. Abr grad die jetzt alte wüsse gläb nid rächt was mache drmit. Usser suffe...und so.  Jo ebbe, soviel zude Ydrügg überd Kulture in Katherine. Sunscht het uns die Stadt nid so viel z biete ka...Drum sinnmr denn am negschte Daag in dä Kakadupark gange. Dä heisst schinz nid wäge viele Kakadus odr so esooo, sondrn so nennt sich e Uriwohnerstamm: Gagudju... und dä Stamm het das Land als Leihgabe de Wysse gä zum bruche. Aboriginie isch übrigens usem Latinische und  heisst: Ab Origine = von Anfang an da  Mr sinn denn als erschts zude Gunlom Falls. Dört hets huuere viel Fliege ka. Schnäll hämmer unseri Kleider wäggrisse und sinn - inde Badkleider - go Bädele. E saumässig schöni sach, so immene wirklig natürlige Pool wo vommene Wasserfall gfüllt wird z baade. Denn uf däne Runde Felsblöck ins Wasser z ruschte und widr uffe klättere und widr inerutsche. Abr die Fliege sinn au nid dumm, die schnalles zimmlig schnäll dassme sich halt jetzt im Wasser ufhaltet und dr  Kopf immerwidr useluegt und sssssummmmm sinnsi schowidr ande Ohre, indr Naase und inde Auge. Womer useko sinn hämmer grad unser superantifliegekopfnetz agleggt...do isch dr Ätscheffekt so wunderbar erlichternd dasses scheissegal isch, dass das usseht wiene ... öhm weiss au nid...s seht eifach saudumm us.  Nochär sinnmr zum Yello Water gange. Dört kamme sone Schifffahrt bueche, und me könnt au ufe Camping go dört...abr 40 AUD, nur für im Auto schloofe, hämmer denn nid welle und hänn uns denn fürs  Bushcamp bim JimJim Billabong entschiede (tönt guet hämmer dänggt, Billabong heisst Pool gleich baade am Morge...). Abr dört sinnmr jetzt noni, zerscht ebbe die Bootstour:  Unser Glügg isch gsi, dasses alles so trocke isch um die Johreszyt, dass alli Tier sich do versammle, und drum isch d Wohrschinlichkeit, bim Sunneuntergang so saumässig viel Wildlife z seh enorm hoch gsi. Also bueche und hopp, innere halb Stund gohts scho loos.  Saumässig vieli Vögel, Kroks, Wilpfärd, hämmer gseh, und dr Tourguide,  wo öbbe sicher 1.5 Quadratmeter gmässe het, isch mit schnuure kum me nocheko. Het sini Arbet aber suber gmeischteret, ächt. Und d Touris sinn vor luter vo einere uf die anderi Sitte vom Boot seggle ins schwitze ko...ächt...isch bitz e keifferei gsi, wär jetzt dörf vorne stoh...mir sinn halt eifach ganz hinde anegstande und hänn alles wo si scho vor uns gseh hänn halt nochär gseh, drfür in Rueh. E Wunder dass das Boot nid kippt isch hihi. Nocheme wunderschöne Sunneuntergang isch denn dä sehr Ydrügglichi  Daag z änd gange und mir sinn ebbe uf unser Buschkamp. Hämmerdänggt, das isch jo grad do...abr ebbe, me fahrt öbbe 10 odr 15km ine Wald, s wird immer dunggler und me meint langsam, dassme sich doch verfahre het...abr lueg au do, sisch datsächlich do. Voll wäg vom ganze Rummel. S hänn denn no zwei ängländer dr Glich wäg gfunde und so sinnmr z vierte ine wunderschöni, voll heissi Nacht driniinegschloofe.  Gweggt worde sinnmr vo zwei Raabe. Die sinn öbbe e halb Stund vor unserem Auto ummeküpft und hänn  krääächtst, e huere Saumeis...wommer denn ans Auto Polteret hänn hetr gmerkt, dassers gschafft het, und kei Scheiss, denn ischer zu de Ängländer übere genau die glichi Schow go biete...Die hänn denn au ans Auto Polteret und denn ischer zfriede widr ufe Baum go witterummekreie... Die sieche sinn halt scho huere schlau und fräch...  Mir hänn kum könne schloofe die Nacht, s isch eifach wirklig z heiss gsi. Und dä Billabong het Krokodil dinne ka...nüt mit baade am Morge... Mr hänn drum gfunde, dass mr die  klieni Wanderig zum Ubirrfelse wos Aboriginie Felsmolereie het grad jetzt am Morge mache. Und nochär ins Klimatisierte TouriVisitorZenter go das Mueseum dört go aluege. So hämmers denn au gmacht und s isch die beschti Entscheidig gsi, will ab de 11h isches eifach nüm toll e Hügel drufflauffe... E sau schööni Gegend do, dä Ubirr Felse, und die Molereie hänn au no öbbis. Sehr eifach abr si hänn halt kei Schrift ka und hänn Ihri Traumgschichte und Jagdgschichte in Bilder usdruckt. S Visitorcenter isch denn au  sehr interessant gmacht gsi. Über Wildlife und züüg und sache. S isch denn grad no e Car voller Schwoobe ako...wo kei Änglisch könne und alli wie dr Krokodile-hunter persönlich usgseh hänn... wie usem Bilderbuech... hesch grad könne vergässe öbbis z Bstelle, wie verhungerendi Leue hännsi sich uf die armi Frau hinterem Buffet gstürtz und in mehr odr weniger breitem Schwoobeänglisch ihres Züüg bstellt. Also ächt...wie die sich ufgfüehrt hänn...und saumässig unfründlich sinn si au no gsi wo die Frau denn  irgendwie öbbis falsch gmacht het... Pfuipfui...  Wäge Überhitzig hämmer denn unseri Kakaduadventure abbroche...Sinn widr usm Park drussgfahre. Darwin hämmer grad au rächts liggelo... s het so eifach kei wärt, mr kömme eifach mol im Mai bis Juli widr in Norde...jetzt isches eifach z heiss...42 grad im Schatte...s längt no füre Fotti vom Monschter Termitehügel andr Strooss, aber denn ..finito...  Zrugg richtig Katherine. Hämmer uns bim Camping bide Edithfalls Yquartiert. Wäge Office closed hämmer uns  sälber afo e Plätzli sueche. Do hämmer gmerkt, hinder uns in däm Jeep ka sich au öbber nid entscheide... kum me löhnse vrby, denn isch niemer gstresst...also hanere vrbygwinggt...und do stiggt si us womr ane wölle.... bis mir mol gschnallt hänn dass das anschinend die isch wo uns wot ychecke...si isch grad bitz e grantigi worde..hänn denn dr vorletschti gseit...und si het mürrisch ykassiere welle. Puuuuh...däre duet die Hitz au nid guet... Zäggbumm hämmer zahlt und sinn uf unsere Platz (isch denn gar nid dä  gsi womer hänn welle, abr d Fliege hämmer glich ka, also was wotsch no me). Dr Edithfall-Pool hämmer uns denn füre Morge ufgspart. Und dasch schono geil, am morge ane Naturpool (schowidr eine, jo, und schowidr e sau schöne), bitz go bädele und denn dört zmörgele. TipTop. Und wo denn d Fliege au Usebekoh hänn womer uns widr versteggt hänn, hämmer alles erledigt und sinn ins Auto und ab vo do.  Unser Tagesziel, richtig Weschtaustralie...ufm Victoria Highway. Dä isch no schön zum Fahre. Vieli BoapTrees wos  nur im Norde git, und eifach schöni Landschafte. Uf unserem Wäg in Weschte hets no sone Ding wome sött Beachte: D Fruitflies-Border!  Was stelled ihr euch do drunter vor...e Gränze für Fliege? Vollgeil, die mien alli dooo bliibe ääätsch... odr e Gränze für ahaaa, für Fruchtfliege... und wo sölle die denn si? Genau, inde Frücht... Also: Dr Wunsch vo däm Gränzbeamte wär, dass me KEI Frücht, Gmies, Salat, Pflanze, Drägg, odr sunschtwiewas wo könnt so Fruchtfliegeeier übereschleppe vom Northern Territory  in Weschte nimmt. Abr mir sinn grad stundelang gfahre und usser e Roadhouse isch eigendlich nüt ko... wie seht also sone Gränze us, muessme do dr Pass zeige, und züüg und sache...und überhaupt, söllemr jetzt eifach dä Sagg Riebli und die Tomate do Furtkeie? Und was isch mitem Drägg an unserem Auto wo sich mittlerwiile scho zimmlig überalliinegschliche het? Äch...mr hänn jo do erfahrig, mit sache übrere mitnäh...und was mit pflanze goht goht au sunscht...   So hämmer das denn uf unseri Art gmacht. Und  obwohl mr nid dra glaubt hänn, sisch tatsächlich e Zoll gsi. Und e Zöllner wo grad s Auto durchsueche het welle. Mr hänn denn afo züüg und sache schnuure mitem und womerem dr Honig zeigt hänn, hetr dä uns grad wäg gno. Hännem denn verzellt was alles für Büxezüüg mr hänn und är het sich im Waage denn vo uns widr lo uuselocke... Irgend welchi Uswiis vo uns odr vom Auto hännen nid interessiert und so ischer mit sim früsch ergatterete Honig zrugg in si Hüsli...und mir witer zum Lake Argyle. Dört hämmer  übernachtet und uns unsere Riebli-Tomatesalat mitteme Digge Fleischplätzli so richtig lo schmögge.  Dr Lake Argyle isch saumässig schön, söttme eigendlich drüberfliege zums richtig seh...abr ebbe, 400 Doller ufwärts... S isch e Stausee. Nur isch die Staumuure gar nid so Betongruusig wie bi uns, sondern s isch e Riese Muur wo mit ufgschichtete Stei verschöneret worde isch. Seht wirklig no guet us. Finde mir sötte au alli unseri Staudämm so Muure...Das gäb arbet...hihi.  Also, mir sinn jetzt also do im  DobbelJuAi: WeschtAustralie